
{SEK(2005) 1038}
Sissejuhatus

Käesolev 2004. aasta aruanne on esitatud Euroopa Parlamendile (EP), järgides selle 1981. aasta 16. detsembri resolutsiooni ühenduse dumpinguvastase tegevuse kohta ning Euroopa Parlamendi tööstuse, väliskaubanduse, teadusuuringute ja energeetikakomisjoni aruannet. 

Halduslikel põhjustel piirdub käesolev aruanne kümne leheküljega ja selles keskendutakse peamiselt 2004. aasta tegevusele. Detailsemat teavet saab siiski käesolevale aruandele lisatud töödokumendist, mis on kättesaadav ainult inglise keeles. Töödokument sisaldab ka lisasid, millele viidatakse aruandes. Aruanne järgib töödokumendi üldist ülesehitust ning kõik selle osade pealkirjad on samad mis töödokumendis; seega on võimalik lihtsalt leida täiendavat teavet.

Käesolev aruanne ja töödokument tervikuna on avalikkusele kättesaadavad ka aadressil
http://europa.eu.int/comm/trade/issues/respectrules/anti_dumping/legis/index_en.htm
1. Õigusaktide ülevaade

Dumpingu- ja subsiidiumidevastased ning kaitsemeetmetega seotud uurimised viiakse läbi vastavalt nõukogu algmääruste sätetele. Olemasolevate õigusaktide ülevaade on esitatud töödokumendis. Dumpingu- ja subsiidiumidevastastele algtekstidele viidatakse edaspidi kui “algmäärus(t)ele”.

1.1. Ühenduse õigusaktide muudatused 2004. aastal

Kogemus aastast 2003, kui kaks komisjoni ettepanekut lõplike dumpinguvastaste meetmete kehtestamiseks ei saanud nõukogus vajalikku häälteenamust, tõstis esile puudujääke kaubanduse kaitsemeetmete valdkonna otsustamisprotsessis.

Selle probleemi lahendamiseks võttis nõukogu 2004. aasta 8. märtsil vastu määruse eespool nimetatud algmääruste muutmiseks. Lisaks muudatustele otsustamisprotsessis kehtestatakse selle muudatusega suurem läbipaistvus, tõhusus ja prognoositavus kaubanduse kaitsemeetmete kasutamisel. Uute reeglite alusel loetakse meetmed vastuvõetuks, kui liikmesriigid ei ole nendele lihthäälteenamusega vastu. Lisaks sellele kehtestatakse sellega läbivaatamisega seotud uurimiste lõpuleviimise kohustuslikud tähtajad ning kaubanduse kaitsemeetmete rakendamise selgemad reeglid.

Läbivaatamisega seotud uurimiste lõpuleviimise kohustuslike tähtaegade kehtestamise ning kaubanduse kaitsemeetmete üldise läbipaistvamaks kujundamisega seoses võeti arvesse mitmeid taotlusi, mis Euroopa Parlament esitas oma resolutsioonis PE 316.244.

1.2. Lennuteenuste subsideerimist ja ebaõiglast hinnakujundust käsitlev õigusakt 

Euroopa Parlament ja nõukogu võtsid 2004. aasta aprillis vastu määruse, mis käsitleb kolmandate riikide lennuteenuste subsideerimise ja ebaõiglase hinnakujunduse mõju. 20. mail jõustunud määrusega nähakse ette tasakaalustavate meetmete võtmine juhul, kui subsideeritud või ebaõiglase hinnakujundusega lennuteenused põhjustavad ühenduse vedajatele olulist kahju teatavatel marsruutidel ühendusse ja ühendusest välja.

Euroopa Parlament osales aktiivselt määruse väljatöötamisel ja arvesse võeti enamikku parlamendi muudatusettepanekutest, mis selgitasid teksti ja selle rakendamise mitmeid aspekte. 

2. Laienemine

Nagu Euroopa Liidus üldiselt, vallandas laienemine ka kaubanduse kaitsemeetmete valdkonnas aktiivsema tegevuse. Tegevus keskendus asjaomaste haldusasutuste abistamisele eesmärgiga võimaldada tõrgeteta integreerumine Euroopa Liidu toimimisse ja tagada ettevõtjate täielik sisseelamine uude rolli.

Tähtsamaks muutis selle asjaolu, et alates 1. maist 2004 muutusid kehtetuks kõik liituvate riikide enne liitumist algatatud uurimismenetlused ja meetmed, ning Euroopa Liidu 25-le liikmesriigile kohaldati automaatselt ühenduse meetmeid.

Lisaks sellele alustati 2004. aasta märtsis komisjoni algatusel osalised vahepealsed läbivaatamised, et uurida, kas kaubanduse kaitsemeetmete laiendamine Euroopa Liidu 10 uue liikmesriigi kasutajatele ja tarbijatele põhjustab majandusraskusi või -šokke. Kaubanduse kaitsemeetmete „laienemise rakkerühma” läbi viidud uurimise tulemusena võeti 2004. aasta mais ülemineku erimeetmed neljale tootele dumpinguvastaste meetmete reguleerimisalas. Tähtajalised üleminekumeetmed seisnesid hinna- ja/või kvantitatiivsete kohustuste võtmises, piirdudes tavapärase ekspordivooga uutesse liikmesriikidesse piiratud ajavahemikul.

Peale selle käivitab kaubanduse kaitsemeetmete talitus eelmise laienemise tegevuskava positiivse kogemuse põhjal sarnase kava, mille eesmärgiks on ühenduse 2007. aasta edasise laienemise suunas töötamine.

3. Üleriigiline turumajanduslik staatus

Töö turumajandusliku staatuse taotlustega jätkus 2004. aastal ning see hõlmab üha rohkem riike. 2004. aastal ja 2005. aasta alguses esitasid taotlused Kasahstan, Vietnam, Mongoolia ja Armeenia. Taotluste hindamiseks paluti lisateavet.

Üleriigilised kriteeriumid, mille põhjal otsustatakse, kas riigi näol on tegemist täielikult turumajandusliku riigiga dumpinguvastase uurimise mõttes, tuginevad siirdemajandusega riikide üksikäriühingutele kohaldatavatele kriteeriumitele, mis on sätestatud alusmääruse artikli 2 lõikes 7.

Selles valdkonnas on 2004. aasta jooksul tehtud olulist tööd. Hinnati Ukraina 2002. aastal esitatud taotlust ja komisjon edastas mais oma lõplikud järeldused Ukraina ametiasutustele. Järelduses leiti, et turumajanduslikku staatust veel ei anta, kuna teatavad kriteeriumid ei olnud täidetud. 

Hiina Rahvavabariik esitas taotluse 2003. aasta septembris. Komisjon tegi ulatusliku analüüsi, mille tulemusel edastati 2004. aasta juunis Hiina ametiasutustele esialgne ja sisuline hinnang. Kõnealuses hinnangus tuvastati mõningaid puudusi neljas valdkonnas, nimelt riiklik mõju, äriühingute üldjuhtimine, asja- ja pankrotiõiguse ning finantssektori valdkonnas. Turumajandusliku staatuse küsimust arutatakse Hiinaga üksikasjalikumalt lähemate kuude jooksul.
4. Teabe- ja kommunikatsiooniüritused/kahepoolsed kontaktid

Väikeste ja keskmise suurusega ettevõtjate abistamise raames rajati VKEdele kaubanduse kaitsemeetmete kasutajatugi (Trade Defence Helpdesk). Lisaks osales komisjon korraldaja või osalejana 11-l ettevõtjatele või kolmandate riikide ametiasutustele korraldatud teabeseminaril. 

5. Ülevaade Dumpingu- ja subsiidiumidevastaste ning kaitsemeetmete uurimismenetlustest ja võetud meetmetest 

5.1. Üldiselt

Ühenduses kehtis 2004. aasta lõpuks 137 dumpinguvastast meedet (vt lisa O) ja 19 subsiidiumidevastast meedet (vt lisa P).

2004. aastal mõjutasid dumpingu- ja subsiidiumidevastased meetmed ainult 0,3% ühenduse koguimpordist.

NB! Järgnevaid küsimusi on detailsemalt käsitletud käesolevale aruandele lisatud töödokumendis. Viited töödokumendi lisadele on esitatud pealkirjades.

5.2. Uued uurimismenetlused (Vt lisad A–E ja lisa N)

Töödokumendi tabel 1 annab statistilist teavet aastate 2000–2004 uute, algmääruste artiklite 5–10 sätete kohaselt läbi viidud uurimismenetluste kohta. 

2004. aastal algatati 29 uurimist. Kuues menetluses määrati ajutised tollimaksud, üks nimetatud menetlustest oli subsiidiumidevastane. 

Üheteistkümne juhtumi puhul kehtestati lõplik tollimaks. Ühe juhtumi puhul (voodipesu Pakistanist) sai komisjon anonüümse kirja ähvardustega kontrollimist läbiviivate ametnike eludele. Seepärast tuli kontrollkäigud katkestada ja otsus tuli teha olemasolevate andmete põhjal. Otsus tehti seega kõigi huvitatud poolte esitatud kontrollitud andmete põhjal. 

Kahe menetluse tulemusel meetmeid ei kehtestatud. Need puudutavad Pakistanist pärit polüetüleentereftalaati ja Ameerika Ühendriikidest pärit külmvaltsitud roostevabast lehtterasest tooteid. 

Veel 14 meedet loeti automaatselt lõppenuks pärast nende viieaastast kehtivusaega. Peale selle muutusid 16 meedet, mis kehtisid impordi vastu ühest või enamast kümnest liituvast riigist, laienemise päeval automaatselt kehtetuks. 

5.3. Läbivaatamisega seotud uurimised

Läbivaatamisega seotud uurimised moodustavad jätkuvalt kaubanduse kaitsemeetmete talituste tööst suurema osa. Need esindasid üle 60% kõikidest algatatud uurimistest. Töödokumendi tabel 2 annab statistilist teavet aastate 2000–2004 kohta.

5.3.1. Aegumise läbivaatamised (vt lisa F)

Algmääruste artikli 11 lõikes 2 ja artiklis 18 sätestatakse meetmete aegumine viie aasta möödudes, välja arvatud juhul kui aegumise läbivaatamise käigus selgub, et meetmed tuleks säilitada algkujul. 

2004. aasta jooksul algatati kuus aegumise läbivaatamisega seotud uurimist ning seitse uurimist lõpetati tollimaksu kinnitamisega. Tuleb märkida, et pärast 20. märtsi 2004 algatatud uurimised on tähtajalised, s.t lõplik otsus tuleb teha 12 kuu, kuid mitte hiljem kui 15 kuu jooksul alates algatamise kuupäevast. Neli läbivaatamist lõpetati ja meetmed tühistati.

5.3.2. Vahepealsed läbivaatamised (vt lisa G)

Algmääruste artikli 11 lõikes 3 ja artiklis 19 sätestatakse meetmete läbivaatamine nende kehtivuse ajal. Läbivaatamine võib piirduda dumpingu/subsideerimise või tekitatud kahju küsimustega. 

2004. aasta jooksul algatati kokku 26 vahepealset läbivaatamist, millest kümme olid nn „laienemisest tingitud läbivaatamised” (vt punkt 3). Kuueteistkümne vahepealse läbivaatamise tulemusel otsustati tollimaks kinnitada või seda muuta ning kaks uurimismenetlust lõpetati. 

5.3.3. „Muud” vahepealsed läbivaatamised (vt lisa H) 

2004. aasta jooksul viidi lõpuni rida teisi läbivaatamisi, mis ei kuulu alusmääruste artikli 11 lõike 3 või artikli 19 reguleerimisalasse või mille kohta ei avaldatud algatamise teadaannet ELTs.

Eelkõige on nende puhul tegemist näiteks Euroopa Ühenduste Esimese Astme Kohtu otsuse tulemusel tollimaksu uue kehtestamise, WTO vaidluste lahendamise organi vastuvõetud aruande alusel tollimaksu määra muutmise, kohustuste heakskiitmise, nendest vabatahtliku loobumise või nende rikkumisega, uute eksportijate kontrollimise taotluste ja muuga. 

Lisateave on esitatud ELTs, millele viidatakse töödokumendi lisas H.

5.3.4. Uut eksportijat käsitlevad läbivaatamised (vt lisa I)

Alusmääruste artikli 11 lõike 4 ja artikli 20 sätted näevad vastavalt ette „uut eksportijat” käsitleva läbivaatamise ja „kiirläbivaatamise“ individuaalse dumpingumarginaali või individuaalse tasakaalustava tollimaksu kehtestamiseks. 

2004. aastal algatati kaks uut eksportijat käsitlevat läbivaatamist (mitte ühtegi kiirläbivaatamist). Lõpule viidi viis uurimismenetlust, millest kolm olid kiirläbivaatamised. Kaks uurimismenetlust lõpetati, säilitades algse tollimaksu määra.

5.3.5. Absorptsiooni käsitlevad uurimismenetlused (vt lisa J)

Alusmääruste artiklis 12 ja artikli 19 lõikes 3 on sätestatud võimalust absorptsiooni käsitleva uurimismenetluseks, mis puudutab olukordi, kus eksportijad otseselt või kaudselt kannavad tollimaksu kulu ja seeläbi suurendavad dumpingumarginaali, mille tagajärjel edasimüügihinnad ei muutu vajalikul määral.

Hiina Rahvavabariigist pärineva sulfaniilhappe impordi suhtes 2004. aastal korraldatud absorptsioonivastane uurimine lõppes tollimaksu suurendamisega. Hiina Rahvavabariigist pärit lampide impordi uurimine lõpetati tollimaksu suurendamata.

5.3.6. Kõrvalehoidmisega seotud uurimismenetlused (vt lisa K)

Alusmääruste artiklites 13 ja 23 on kehtestatud uurimismenetluse taasalustamise võimalus, juhul kui on esitatud meetmetest kõrvalehoidumise tõendid.

2004. aastal algatati kaheksa uurimismenetlust ning kaheksal korral otsustati tollimaksu laiendada. Lisaks sellele otsustati kolme uurimise lõpetamisel jätta tollimaks laiendamata.

5.4. Kaitsemeetmetega seotud uurimised (vt lisa L)

2004. aastal kehtis ainult kaks kaitsemeedet – üks satsumatele (konserveeritud mandariinid) ning üks lõhele (ajutised meetmed).

Varem terase suhtes kehtinud kaitsemeetmed, mis kehtestati terasest toodete ülepakkumise vältimiseks Euroopa Liidu turul pärast seda, kui Ameerika Ühendriigid võtsid tarvitusele meetmed oma terasetööstuse kaitsmiseks, lõpetati sõna otseses mõttes järgmisel päeval pärast Ameerika Ühendriikide poolset meetmete lõpetamist.
6. Dumpingu- ja subsiidiumidevastaste meetmete jõustamine

6.1. Ühenduse dumpingu- ja subsiidiumidevastastesse õigusaktidesse 2004. aastal seoses meetmete jõustamisega tehtud muudatused

Nagu mainitud punktis 1.1, muudeti alusmäärusi eesmärgiga sätestada kindlam õiguslik alus meetmete jõustamisele. Üksikasjad on esitatud käesolevale aruandele lisatud töödokumendis.
6.2. Järelmeetmed

Kehtivate meetmete järelmeetmetes keskenduti neljale põhivaldkonnale: 1) pettuste ennetamine; 2) kaubavoogude ja turuarengute jälgimine; 3) tõhususe parandamine asjakohaste meetmetega ning 4) eeskirjade eiramistele reageerimine. Need meetmed võimaldasid kaubanduse kaitsemeetmete talitusel olla jõustamistegevuses ennetav lihtsa reageerimise asemel. 

6.3. Kohustuste jälgimine (vt lisad M ja Q)

Kohustuste jälgimine on jõustamistoimingute osa, sest kohustused on dumpingu- ja subsiidiumidevastaste meetmete osa. Komisjon kiidab need heaks tingimusel, et nende abil on võimalik tõhusalt kõrvaldada dumpingu või subsideerimise kahjulikku mõju.

2004. aastal pöörati erilist tähelepanu „laienemisega seoses võetud kohustustele”, sest mitte ainult kohustusi võtvad äriühingud, vaid ka nende traditsioonilised kliendid Euroopa Liidus olid allutatud rangetele järgimist tagavatele kohapealsetele kontrollidele.

2004. aasta alguses kehtisid 76 äriühingu poolt võetud kohustused. 2004. aasta jooksul toimusid kohustuste portfellis järgmised muudatused: seitsmele äriühingule kehtestati lõplikud dumpinguvastased tollimaksud pärast nende kohustuste heakskiitmise tühistamist; 30 äriühingu kohustused lõppesid muudel põhjustel kui tühistamine; seitsme äriühingu kohustused peatati kuni toimuva läbivaatuse tulemuse selgumiseni. Lisaks kiideti heaks 15 kohustuse võtmise ettepanekut. See tähendab, et 2004. aasta lõpus oli kokku 47 kehtivat kohustust.

7. Tollimaksude tagastamine (vt lisa T)

Vastavalt alusmääruste artikli 11 lõikele 8 ja artikli 21 lõikele 1 esitati aasta jooksul kümme uut tollimaksu tagastamise taotlust. Kolmel juhul taotlust ei rahuldatud, tagasi võeti kuus taotlust. Ühele importijale tagastati tollimakstäies ulatuses ja kahele osaliselt.

8. Kohtulik kontroll: Euroopa Kohtu/esimese astme kohtu otsused 

Euroopa Ühenduste Esimese Astme Kohus tegi 2004. aastal ühe dumpingu- ja subsiidiumidevastaseid meetmeid käsitleva kohtuotsuse. See käsitles Hiina Rahvavabariigist pärit elektrooniliste kaalude juhtumit. Kohtuotsus väärib eriti märkimist, kuna see kinnitas muu hulgas, et tõendamiskohustus lasub eksportival tootjal, kes tahab saada turumajanduslikku staatust, ning et määruse tühistamiseks ei piisa sellest, et institutsioon on teinud vea kahju hindamisel, vaid et viga on pidanud mõjutama kahju olemasolu kindlaksmääramist ning järelikult ka määruse sisu. Kohtuotsuse kokkuvõtte on esitatud töödokumendis.

2004. aasta jooksul esitati üheksa uut hagi, kõik Euroopa Ühenduste Esimese Astme Kohtule. 

EÜ Esimese Astme Kohtule ja Euroopa Kohtule esitatud dumpingu- ja subsiidiumidevastaste hagide nimekiri, mis on 2004. aasta lõpu seisuga menetluses, on osutatud töödokumendi lisas S.

9. Tegevus Maailma Kaubandusorganisatsiooni (WTO) raames

9.1. Vaidluste lahendamine dumpingu- ja subsiidiumidevastases ning kaitsemeetmete valdkonnas

WTO on sätestanud range korra WTO liikmete vaheliste WTO lepingute kohaldamisega seotud vaidluste lahendamiseks. 

2004. aastal viidi lõpule üks vaidluse lahendamise menetlus, mis kinnitas ühenduse lähenemist. See käsitles Brasiiliast pärit tempermalmist liitmikke. 

Peale selle moodustati 23. jaanuaril 2004 pärast Korea taotlust DRAMide juhtumit käsitlev vaekogu.

Üksikasjad on esitatud käesolevale aruandele lisatud töödokumendis.

9.2. Muu tegevus WTO raames

2004. aastal toimus Doha arenguprogrammi raames WTO dumpinguvastaseid ja subsiidiume käsitlevate lepingute üle peetavate läbirääkimiste edasiminekus märkimisväärne muutus. Komisjon etendas jätkuvalt aktiivset rolli eeskirjadega tegelevas läbirääkimiste rühmas.

Dumpinguvastase tegevuse olukorda saab kirjeldada järgmiselt: Cancunis toimuva 5. ministrite konverentsi päevakorda esitati arvukalt ettepanekuid nn „teema identifitseerimise” etapis, mitmed neist eesmärgiga alustada lepingute üle tervikuna uusi läbirääkimisi. Pärast eeskirjadega tegeleva rühma läbirääkimiste uuestialgatamist 2004. aasta märtsis on arutelud jõudnud sisukamasse ja tehnilisemasse järku, millele peaks järgnema „lahenduse otsimise” etapp.

Ka 2004. aastal toimunud subsiidiumide arutelud keskendusid jätkuvalt kalanduse subsideerimise teemale. Ehkki 2004. aastal keskendusid WTO liikmete vahelised arutelud enamjaolt läbirääkimiste tulevikus jätkumise viisi üle, hakkas kujunema konsensus ühenduse esitatud „kuldset keskteed” pakkuvate ettepanekute suhtes.

Paralleelselt selle tegevusega tegid dumpinguvastase, subsiidiumide ja tasakaalustamise komisjonid oma tavapärast tööd.

10. Kokkuvõte

2004. aastat saab menetluste algatamise ja meetmete kehtestamisega seotud töökoormuse põhjal kirjeldada kui keskmist. Aasta oli „sündmusterohke” mitmes muus mõttes, nagu näiteks Euroopa Liidu laienemine, tsitruseviljadele ja lõhele kaitsemeetmete kehtestamine ning komisjoni ettepaneku vastuvõtmine otsustamisprotsessi muutmiseks ning läbivaatamiste tähtaegade sätestamine. 

Nagu eelmistel aastatel, näitab ka käesoleva aasta aruanne, et EÜ kasutab kaubanduse kaitsemeetmeid ettevaatlikult. Kohaldatud kaubanduse kaitsemeetmed on allutatud rangele distsipliinile ja piirangutele, seejuures annavad nad tõhusaid tagatisi ebaõiglaste kaubandustavade vastu. Kaubanduse kaitsemeetmete kasutamisel peetakse oluliseks läbipaistvust, see kõrge tase tõusis veelgi õigusraamistiku muutmisega 2004. aastal. Komisjon on kindlalt otsustanud sellist taktikat tulevikus jätkata.
ET

 
ET

